Isroil 1 askari evaziga 1027 falastinlikni qo'yib yuboradi
Gilad Shalit, Isroil askari, 2006-yildan beri falastinlik jangarilar qo'lida edi. Yahudiy davlat nihoyat XAMAS bilan murosaga keldi.
Isroil rasmiylari fikricha, bu eng ma’qul kelishuv. XAMAS shu paytgacha Isroildan minglab mahbusni ozod etishni talab qilib kelayotgan edi, ayniqsa, yahudiy davlatiga qarshi xurujlarda ayblanib qamalgan falastinliklarni. XAMAS yetakchisi Xolid Mash’al bu xabarni tasdiqladi. G’azoda va yana qator shaharlarda katta shodiyona boshlandi. Kecha Netanyaxu favqulodda majlis o'tkazgan va yuqoridagi qaror ko’pchilik ovoz bilan ma'qullangan. Shalit va falastinlik 450 mahbus tez kunda, qolganlar kelasi ikki oy davomida erkinlikka chiqadi. Oxirgi besh yilda Gilad Shalit Isroil-Falastin muzokaralarining muhim bandiga aylanib ulgurgan edi. Isroil xavfsizlik kuchlarining bildirishicha, mahbuslar orasida eng mashhuri, 2002-yilda ushlangan Marvan Barguti turmada qoladi. Isroilliklarga qarshi qator hujumlarda aybdor topilgan Barguti umrbod qamoq jazosi olgan. Uni muxtoriyat rahbari Mahmud Abbosning vorisi deb ham ko’rishadi. Yaqin Sharq To'rtligiga kirgan Amerika, BMT, Yevropa Ittifoqi va Rossiya esa Falastin va Isroilni tinchlik muzokaralari boshlashga undamoqda. Muloqot 23-oktabr Iordaniyada o’tishi kutilmoqda. Kecha Ramalloh yaqinidagi qamoqxona oldida falastinliklar Isroil harbiylari bilan to'qnashgan. Bir necha odam yaralangan. Omma turmadagi sharoit og'ir ekanidan noliydi. Isroil buni rad etadi. Yuzlab mahbuslar ochlik e'lon qilgan. Isroil qamoqxonalarida 6000 dan oshiq falastinlik bor. Ko'pi yahudiylarni o'ldirganlik yoki urganlikda aybdor deb topilgan. Rasmiylar mahbuslar ochlikni bas qilmasa, zo'rlab ovqatlantiriladi deya ogohlantirmoqda.